b'\n_START_ARTICLE_\nRumeni svi\xc5\xa1\xc4\x8d\n_START_SECTION_\nOpis\n_START_PARAGRAPH_\nRumeni svi\xc5\xa1\xc4\x8d je zelnata trajnica, ki v vi\xc5\xa1ino dose\xc5\xbee od 1 pa vse do 2 m in lahko dose\xc5\xbee starost 60 let. Steblo je votlo in golo, na njem pa so navzkri\xc5\xbeno name\xc5\xa1\xc4\x8deni veliki ovalni in mo\xc4\x8dno o\xc5\xbeiljeni listi, ki so dolgi od 10 do 30 cm in \xc5\xa1iroki od 4 do 12\xc2\xa0cm. Cvetovi so rumeni, name\xc5\xa1\xc4\x8deni v gostih snopih v zalistju nosilnih listov, v 3 do 7 vretencih. Rastlina prvi\xc4\x8d cveti po 4 do 8 letih. Korenika je kratka, iz nje pa poganjajo do 1 meter dolge sivo-rjave korenine._NEWLINE_Uspeva v gorskih predelih srednje in ju\xc5\xbene Evrope, od Portugalske do male Azije. Obi\xc4\x8dajno uspeva na nadmorskih vi\xc5\xa1inah od 1300 do 1900 m, najve\xc4\x8dkrat v skupinah. Najpogosteje uspeva na pa\xc5\xa1nikih, suhih rasti\xc5\xa1\xc4\x8dih, negnojenih poko\xc5\xa1enih travnikih, v svetlih travnatih smrekovih in borovih gozdovih na humusno bogati podlagi, ki mora biti dobro zra\xc4\x8dna. Za rast potrebuje dobro namo\xc4\x8deno zemljo.\n_START_SECTION_\nUporaba v tradicionalnem zdravilstvu\n_START_PARAGRAPH_\nKorenika rumenega svi\xc5\xa1\xc4\x8da se uporablja v zdravilne namene. Ima izrazit vonj in na za\xc4\x8detku sladek okus, ki mu sledi dolgotrajen, zelo grenak okus. Korenina vsebuje od 5 do 8% sekoiridoidnih gren\xc4\x8din, med katerimi koli\xc4\x8dinsko prevladuje gentiopikrozid (1 do 4%). Grenak okus je posledica vsebnosti amarogentina in gentiopicrina. Korenika vsebuje od 0,025 do 0,4% amarogentina, ki z grenkobnim \xc5\xa1tevilom 58 milijonov velja za najgrenkej\xc5\xa1o poznano naravno spojino. V sledovih sta prisotni \xc5\xa1e gren\xc4\x8dini svertiamarin in svertiozid. Koli\xc4\x8dina gren\xc4\x8din in tudi njihova sestava je odvisna od letnega \xc4\x8dasa in nadmorske vi\xc5\xa1ine na kateri raste rastlina._NEWLINE_Izvle\xc4\x8dke korenike v obliki tinkture ali poparka so v tradicionalni medicini uporabljali za \xc5\xa1tevilne bolezni. Za zni\xc5\xbeevanje vro\xc4\x8dine, zdravljenje malarije, pri prebavnih in \xc5\xbeelod\xc4\x8dnih te\xc5\xbeavah, pri kr\xc4\x8dih, putiki, pa tudi kot protistrup pri ugrizih strupenih ka\xc4\x8d._NEWLINE_Danes se pripravki iz korenin rumenega svi\xc5\xa1\xc4\x8da uporabljajo predvsem pri pomanjkanju apetita in pri slabi prebavi z ob\xc4\x8dutkom polnosti in napenjanjem.'